Урысей щIалэгъуалэр Ингушым щызэхуэсат
Накъыгъэм и 18-22-хэм Ингуш Республикэм щекIуэкIа «Таргим-2017» дунейпсо Iуэхум хэтащ КъБР-м и Жылагъуэ палатэм и деж щыIэ ЩIалэгъуалэ советым и лIыкIуэхэр.
Мыпхуэдэ зэхыхьэр илъэс къэс ирагъэкIуэкI. Мы гъэм ар теухуат къэралхэм, дунейпсо экономикэм я зыужьыкIэм, щIалэгъуалэ зэчиифIэм я къарур зэрагъэуIуу гуманитар IуэхухэмкIэ зэрызэдэлэжьэнум. ЗэIущIэм хэтащ политикэм, урысей, къэрал щIыб хьэрычэтым хэзыщIыкIхэр, щIэныгъэ IуэхущIапIэхэмрэ хъыбарегъащIэ IэнатIэхэмрэ я лIыкIуэхэр.
ЩIэныгъэ куу къызыхахын дерсхэм я закъуэ мыхъуу, щIалэгъуалэм щхьэкIэ концерт ягъэхьэзырат, абы къищынэмыщIауэ, хьэщIэхэм ирагъэлъэгъуащ тхыдэ фэеплъхэмкIэ бей Джейрах щIыналъэр.
Къэбэрдей-Балъкъэрым икIа гупым я унафэщIу щыта Жылау Алан жиIащ «Таргим-2017» Iуэхур дахэу, зэкIэлъыкIуэу къызэрызэрагъэпэщар, щIалэгъуалэр зэдэлэжьэнымкIэ, зэрыщIэнымкIэ абы мыхьэнэшхуэ зэриIэр.
Фырэ Анфисэ.
